Matkustajien pääsy lentokoneisiin on estetty Frankfurtin lentokentän 1. terminaalissa turvallisuussyistä.

Nelihenkinen ranskalaisperhe pääsi huomaamatta turvatarkastuksen ohi Frankfurtin lentokentällä, muun muassa saksalaislehti Bild kertoo.

Tapahtuman vuoksi lentokentän 1. terminaalissa evakuoidaan matkustajia.

50 lentoa on keskeytetty ja evakuointi koskettaa 13 000 matkustajaa, kertoo Bild.

Lentokentän 2. ja 3. terminaalit toimivat normaalisti.

Lentoyhtiö Lufthansa kertoi Twitterissään, että lentokoneeseen nouseminen 1. terminaalin A–Z porteista on keskeytetty poliisioperaation vuoksi, ja että lentojen uusista aikatauluista tiedotetaan mahdollisimman pian.

Evakuointi aiheuttaa Frankfurtin lentokentällä ruuhkaa.

Italialainen toimittaja Sandro Sabatini jakoi kuvan Twitterissään terminaalista poistuvista ihmisistä.

– Ykkösterminaalin evakuointi Frankfurtin lentokentällä. Kaikki tapahtuu turvallisesti ja ilman paniikkia, hän kirjoitti.

28. heinäkuuta Münchenin lentokentällä turvatarkastuksessa tapahtuneen virheen takia 32 000 matkustajaa jäi maan pinnalle ja 330 lentoa peruttiin.

Oletko paikalla Frankfurtin lentokentällä? Kerro meille, miltä tilanne näyttää tai lähetä kuva: 09 122 3420, WhatsApp 040 660 9019 tai uutiset@iltasanomat.fi. Videot voit lähettää osoitteeseen videot@is.fi.